  Na temelju čl. 56. Statuta Dječjeg vrtića „Radost“ Novska, Zakona o fiskalnoj odgovornosti (Narodne novine 111/18), Uredbe o sastavljanju i predaji Izjave o fiskalnoj odgovornosti (Narodne novine br. 95/19.), ravnateljica  dana 29.10.  2019. godine donosi
PROCEDURU O BLAGAJNIČKOM POSLOVANJU
I.
Procedurom o blagajničkom poslovanju uređuje se blagajničko poslovanje Dječjeg vrtića „Radost“ Novska (u daljnjem tekstu: Vrtić), poslovne knjige i dokumentacija u blagajničkom poslovanju, plaćanje gotovim novcem, blagajnički maksimum i druga pitanja u svezi blagajničkog poslovanja.
II.
Blagajničko poslovanje i poslovi blagajne su:
· Podizanje gotovog novca iz Ureda za proračun i financije Grada Novske s  računa 

Grada Novske i polaganje u kunsku blagajnu

· Podizanje stranog novca iz Ureda za proračun i financije Grada Novske s  računa i polaganje u blagajnu za potrebe deviznih gotovinskih isplata

· Uplate, isplate i čuvanje gotovine

· Polog gotovine na račun  Grada Novske
· Ažurno vođenje knjige blagajne

· Ispostavljanje i čuvanje blagajničkih isprava.
III.
Isprave u blagajničkom poslovanju su pisani dokaz o nastaloj poslovnoj promjeni, služe kao temelj za knjiženje, a čine ih:

· Blagajničke uplatnice,

· Blagajničke isplatnice,

· Blagajnički izvještaj.
Za svaku pojedinačnu uplatu i isplatu novca iz blagajne izdaje se zasebna numerirana uplatnica, odnosno isplatnica koju potpisuje administrativno-računovodstveni djelatnik zadužen za vođenje blagajničkog poslovanja, te uplatitelj odnosno isplatitelj.

Blagajničko poslovanje vodi se elektronski. Elektronsko vođenje blagajničkog poslovanja podrazumijeva zadovoljavanje odgovarajuće forme.

IV.
U blagajni Vrtića se evidentiraju sljedeće uplate:

· podignuta gotovina iz Ureda za proračun i financije Grada Novske
· kotizacije za seminare i skupove koje organizira Vrtić

· ostale uplate u gotovini koje su nastale kao rezultat redovnog poslovanja 
Iz blagajne Vrtića evidentiraju se sljedeće isplate:

· troškovi službenog puta u zemlji i inozemstvu i ostalih troškova službenog puta
· sredstva za manje materijalne troškove uz obvezno prilaganje R1 računa kao što su : poštarina, pristojbe i naknade, reprezentacija, manja nabava sredstava za rad u odgojnim skupinama i ostale nabave potrošnog materijala
· nabava namirnica za potrebe kuhinje ( med i mast )
· polog prikupljenih novčanih sredstava na račun
· povrat više uplaćenih novčanih sredstava roditeljima 
· ostale isplate po odluci ravnatelja.
Isplate koje se evidentiraju u blagajni Vrtića mogu se obavljati samo na osnovu prethodno izdanog  dokumenta kojim se dokazuje nastali poslovni događaj (račun, nalog ili drugi dokument) kojeg svojim potpisom odobrava ravnatelj.

Isplate fizičkim osobama koje su oporezive porezom na dohodak ne mogu se vršiti u gotovom novcu iz blagajne vrtića. 

U svim situacijama u kojima je to propisano i moguće, preporučuje se bezgotovinsko poslovanje putem računa Vrtića, dok se gotovinska plaćanja i naplate koriste samo u za to uobičajenim situacijama, odnosno ukoliko se za tim ukaže potreba, hitnost i slično.

V.
Za potrebe redovnog poslovanja Vrtića utvrđuje se blagajnički maksimum u iznosu od 3.000,00 kuna. Iznos sredstava iznad 3.000,00 kuna, odnosno iznad blagajničkog maksimuma, koji na kraju radnog dana ostaje u blagajni, treba položiti na račun  Grada Novske isti dan ili najkasnije drugi radni dan.
VI.
Gotovinska novčana sredstva se drže u kasi blagajne kojom rukuje administrativno-računovodstveni djelatnik. Ključ od blagajne može imati samo administrativno-računovodstveni djelatnik. Prilikom svakog napuštanja radnog mjesta administrativno-računovodstveni djelatnik je dužan zaključati kasu. 

Prije korištenja godišnjeg odmora ili službenog putovanja obavlja se primopredaja blagajne i ključa sa osobom koju odredi ravnatelj.
VII.
Administrativno-računovodstveni djelatnik vrtića je odgovoran za uplate, isplate i stanje gotovine u blagajni, te je kao takav odgovoran za gotovinska sredstva u blagajni.
Administrativno-računovodstveni djelatnik vrtića je dužan provesti proceduru za podizanje gotovine 
( gotovinu podiže ravnatelj vrtića u Uredu za proračun i financije Grada Novske) i polagati novac te voditi računa o količini primljenog i izdanog novca.

Zaprimljenu dokumentaciju administrativno-računovodstveni djelatnik vrtića kontrolira formalno i suštinski, fizičkim brojanjem potvrđuje točnost uplaćene gotovine, ispisuje uplatnicu na ime i svrhu uplate prema priloženoj dokumentaciji s potpisom uplatitelja, ispisuje isplatnice na ime i svrhu isplate po priloženom računu  i obavlja isplatu gotovine s potpisom primatelja tj. osobe kojoj je isplaćena gotovina.

VIII.
Blagajna Vrtića se vodi i zaključuje svakodnevno ukoliko ima promjena (uplata i isplata) toga dana. Na kraju svakog mjeseca blagajnički izvještaji se kompletiraju i evidentiraju u Glavnoj knjizi te raspoređuje na konta troškova. Uz blagajničko izvješće se prilažu sve uplatnice i isplatnice s prilozima.
Utvrđivanje stvarnog stanja blagajne obavlja se na kraju svakog radnog dana.

Blagajnički izvještaj kontrolira i potpisuje voditelj računovodstva.

Ova procedura stupa na snagu danom donošenja, a primjenjuje se od 30. 10. 2019. godine. 

